Tekstilteip

**Tekstilteip** eller **lerretsteip** er trykkfølsom teip forsterket med tekstilduk belagt med polyetylen, og kan fås i ulike varianter for ulike formål. Tekstilet gir stor styrke når teipen ligger flatt, men teipen kan samtidig lett rives av for hånd langs trådene, ofte uten at man trenger saks eller annet kutteredskap.

Fargen på tekstilteip er ofte ensfarget svart eller grå, men kan fås i hvilken som helst farge eller mønster (eksempelvis kamuflasje), med eller uten logo.

Gaffateip er en betegnelse på tekstilteip som stammer fra sett i lyd- og lysteknikk. Det er ønskelig at gaffateipen har lim som ikke setter igjen merker, men det kan antas at dette også er en ønsket egenskap for de fleste typer tekstilteip.

## Duck eller duct tape?
Det engelske navnet på tekstilteip er ***duct tape*** eller ***duck tape***, som stammer fra *cotton duck*[en] og på norsk kan oversettes til kanvas eller duk. Selv om *duck* tape var den opprinnelige betegnelsen på engelsk så har det over ulike tidsperioder glidd over til å bli mer vanlig å si *duct* tape når man mener tekstilteip.

*Duct tape* forveksles i blant med teip brukt i ventilasjonssystemer grunnet assosiasjon med *ventilation duct* (ventilasjonskanal). Ventilasjonsteip eller rørviklerteip viser derimot til ulike typer metallteip, eksempelvis varmebestandig aluminiumsteip eller folieteip. Disse er nyttige for å tette varme- og kjølekanaler fordi både limet og tekstilforsterkningen på vanlig tekstilteip avgir giftig røyk når den brenner samt under normal drift kan svikte over tid ved sterk varme eller kulde.

## Produksjon
Moderne tekstilteip kan lages av tekstiler som bomull, polyester, nylon, cellull eller glassfiber for å gi styrke. Stoffet er et veldig tynt gasbind, og lamineres mot lavdensitetspolyetylen (LDPE). Fargen på polymerer kommer fra pigmenter som tilsettes. For eksempel får grå tekstilteip fargen sin fra pulverisert aluminium som er blandet inn i LDPE.

Teipbredden er vanligvis rundt 50 mm, men andre bredder tilbys også.

## Vanlige bruksområder
Tekstilteip brukes ofte i situasjoner som krever en sterk, fleksibel og veldig klebrig teip. Noen har langvarig lim og er værbestandig.

Utbredt popularitet og mange bruksområder har gitt den en sterk plass i populærkulturen, og har inspirert et stort antall kreative og fantasifulle applikasjoner. Ifølge entusiaster kan det brukes til «alt mulig». Eksempler inkluderer små provisoriske reparasjoner, spjelking av beinbrudd, opptenning av bål, eller i mer ekstreme tilfeller løfting av bil, bygging av seilbåt, bygging av kanon, med mer.

Gaffateip er en variant av tekstilteip som ikke etterlater en klebrig limt når den fjernes, og foretrekkes av lyssjefer i teater, film og TV.

Ifølge Jerry Woodfill i NASA har tekstilteip vært med ombord på hvert oppdrag siden tidlig i Gemini-programmet i 1960-årene. I 1970 ble tekstilteip brukt i nødstilfelle på Apollo 13 for å få firkantede karbondioksidfiltre til å passe runde koblinger i månemodulen da den ble brukt som redningsskip etter en eksplosjon på vei til månen. CO2-filtrene begynte å fungere igjen, og alle de tre astronautene ombord overlevde.

Helikopterrotorblader ble reparert og balansert ved hjelp av tekstilteip under Vietnamkrigen.

Tekstilteip brukes ofte i skoreparasjoner på grunn av god motstandsstyrke.


AS17-137-20979.jpg|Improvisert reparasjon av hjulskjerm på månebilen til Apollo 17 for å forebygge steinsprut
Ducttapewallet.JPG|En lommebok hovedsakelig konstruert av tekstilteip


## Se også
* Gjør-det-selv
* Gaffateip
* Pakketeip
* Tjærebånd

## Referanser